TEST: Jabra Elite 85t – Liten luksusmodell med støydemping
TESTJabra Elite 85t
Annonse Jabra Elite 85t
Batteri: 5,5 t + 19,5 t fra etui (m ANC), 7 t + 24 t fra etui (u ANC)
Jabra Elite 85t Sjekk beste pris
Danske Jabra har som datterselskap av høreapparatprodusenten GN fått kunnskapen om miniatyrelektronikk til øret i barselgave. Det er kanskje årsaken til at de har vært raske med å komme med helt trådløse ørepropper, og at de nå stadig blir mer avansert.
Vi var svært fornøyd med både Jabra Elite 75t og sportsutgaven Jabra Elite Active 75t. Som begge nylig har blitt oppgradert med automatisk støyreduksjon (ANC), som kan lastes ned via appen.
Den helt nye toppmodellen Jabra Elite 85t er utstyrt med Jabras kraftigste støyreduksjon kalt Jabra Advanced Active Noise Cancellation. Og selvsagt er de helt trådløse.
Øreproppene har en batteritid på 5,5 timer med ANC på, og ladeetuiet legger til 19,5 timer. Etuiet kan lades trådløst. Foto: Jabra
Passform og lydtetthet er kritisk på ørepropper. Hvis de ikke er tette, mister man både bass og lydisolering til omgivelsene. Og er de helt tette, kan det gi en «osteklokke-effekt». Elite 85t har en halvåpen design med ventilasjonsåpninger som skal hindre overtrykk i øret. Det virker faktisk, og det gjør dem også mer behagelige å ha i ørene enn en del andre.
Øreproppene har en batteritid på 5,5 timer med ANC på, og ladeetuiet legger til 19,5 timer. Etuiet kan lades med USB-C-kabel og dessuten trådløst via Qi.
Appen holder Elite 85t oppdatert, her sitter også en 5-bånds grafisk EQ og den holder også kontroll på hvilken adresse øreproppene sist ble brukt.
Betjeningen er som normalt på helt trådløse ørepropper, et kompromiss. Man kan slå støyreduksjon og lyd fra omgivelsen av og på, besvare samtaler og skifte mellom musikkstykker ved å trykke et antall ganger på hver av de to kapslene. Her kommer stemmestyring med Siri og Google Assistant til sin rett.
Jabra Elite 85t har veldig god talelyd på utgående stemme. Det vil si, de første par sekundene av en samtale kan drukne litt, for det tar rundt to sekunder for DSP-en å aktiveres. Etter dette åpner lyden seg, og blir renere og åpnere enn de aller fleste konkurrentene. DSP-forsinkelsen er ikke noe praktisk problem under samtaler, men kan være et større irritasjonsmoment om du bruker mobilen mye til å snakke inn korte diktater.
Jabra Elite 85t har en velbalansert klang, med en godt avstemt og likevel kraftig bass. Det gjør musikklytting til ren underholdning.
Med støyreduksjonen på laveste nivå er det minimal forskjell i lydkvalitet med og uten ANC. Allerede på nest laveste trinn merker man derimot at noe av luftigheten forsvinner. Stemmer blir mindre frie, og cymbaler blir belagt med et tynt lag filt. Det går også utover opplevelsen av romakustikk.
Dette er et gjennomgående problem for de fleste ørepropper med aktiv støydemping. Dessuten, når man er i støyende omgivelser, lytter man mindre kritisk til hi-fi. De detaljene som forsvinner med støyreduksjonen, ville under alle omstendigheter likevel drukne i støy uten ANC.
Derimot er det god grunn til å skru støyreduksjonen ned på laveste nivå når man er i stillere omgivelser. Da låter musikken best. Artig nok ikke med ANC slått helt av, for da blir lyden tynnere.
Det er i det hele tatt bra trøkk, med rytmisk og fin bass. Popmusikksamlingen stortrives! Celloer kan derimot bli litt harde i toppen på høyt lydnivå. I så fall, skru ned lyden. Da låter de fint igjen.
Det mangler generelt litt luft helt i toppen, og lydbildet er litt snevrere enn hos de aller beste. Men totalpakken her er likevel meget god, med mange praktiske funksjoner som ikke går utover opplevelsen av kvalitet. Du får mye for pengene med Elite 85t.
Elite 85t er Jabras beste ørepropper hittil, med meget god lyd, god kvalitet på støydempingen – og med meget god talekvalitet. Riktignok etter DSP-en har fått et par sekunder på å aktivere seg.
Vi er svært godt fornøyd med Jabra Elite 85t, det er fristende å si at disse er hva Bose QC Earbuds burde vært.